**3. Napirend**

**E l ő t e r j e s z t é s**

**Mindszentkálla Község Önkormányzata Képviselő-testületének**

**2018. április 25. napján tartandó ülésére**

**Tárgy: Mindszentkálla község teljes közigazgatási területére vonatkozó súlykorlátozás bevezetése, súlykorlátozott behajtás rendjéről szóló rendelet előkészítése**

**Előterjesztő: Németh István László, polgármester**

**Előkészítette: Pálffyné Cséri Mónika műszaki ügyintéző**

**jogszabállyal nem ellentétes**

**Tóthné Titz Éva jegyzőt helyettesítő aljegyző**

Tisztelt Képviselő-testület!

Mindszentkálla község területén az utóbbi időben megnövekedett a tehergépjármű forgalom, mely nagymértékben rongálja az utak műszaki állapotát, zavarja a település lakosságának nyugalmát. Fentiek okán felmerült az igény az 5 tonnás súlykorlátozás bevezetésére a község teljes területére. A település útjait az 5 tonnánál nehezebb gépjárművek csak behajtási engedéllyel használhatnák.

Az utak forgalomszabályozásáról és a közúti jelzések elhelyezéséről szóló 20/1984. (XII.21.) KM. rendelet 2.§ 1) bekezdése értelmében az utak forgalmának szabályozása - a 3. §-ban foglalt kivételekkel -, valamint a közúti jelzések elhelyezése, fenntartása, üzemeltetése és eltávolítása a (2)-(10) bekezdésben meghatározott kiegészítésekkel és kivételekkel az út kezelőjének a feladata.

A súlykorlátozó táblák kihelyezéséhez a közlekedésrendészeti hatóság, valamint a Magyar Állam tulajdonában lévő utak esetében annak kezelőjének hozzájárulása szükséges.

A szakhatósági állásfoglalások ismeretében alkotható meg a Képviselő-testület súlykorlátozáshoz kötött behajtás rendjéről szóló rendelete, melyben szabályozható a kérelem benyújtásának menete, a fizetendő díjak, valamint annak elmulasztására vonatkozó szankciók.

Kérem, a tisztelt Képviselő-testületet az előterjesztést elfogadni szíveskedjen.

***Határozati javaslat:***

**MINDSZENTKÁLLA KÖZSÉG ÖNKORMÁNYZATA KÉPVISELŐ-TESTÜLETÉNEK**

**…./ 2018. (…) határozata**

**Mindszentkálla község Önkormányzata Képviselő-testülete elhatározza a súlykorlátozáshoz kötött** **behajtás rendjéről szóló önkormányzati rendelet megalkotását.**

**Megbízzák a jegyzőt, hogy a rendelet megalkotásához szükséges előkészítő munkálatokat végezze el, a jogszabály alapján szükséges szakhatósági állásfoglalások beszerzése iránt intézkedjen.**

**Felelős: Tóthné Titz Éva jegyzőt helyettesítő aljegyző,**

**Németh László István polgármester**

**Határidő: soron következő testületi ülés**